בדרך לסיום המשברים בפלאפון ובסלקום: בהתערבות יו"ר ההסתדרות ארנון בר-דוד הושגו הסכמות עקרוניות להסכם התייעלות בפלאפון לצד ביטול השימועים, ובמקביל בסלקום הוחלט להיכנס למו"מ לאחר החגים ועד אליו, להקפיא את צעדי הפיטורים.

בסלקום, הוקפאו כל הצעדים בתוכנית הרה-ארגון בחברת סלקום בנושאים הקשורים לעובדים, וזאת לבקשתו של יו"ר ההסתדרות. מההסתדרות נמסר כי הצדדים ייכנסו למו"מ בניסיון למצוא פיתרונות מוסכמים מייד בתום החגים. בהנחיית בר-דוד ישובו עובדי סלקום לעבודה סדירה באופן מיידי. יו"ר ההסתדרות שב וקורא לממשלת ישראל להתערב באופן מיידי במשבר העמוק בשוק התקשורת בישראל.

בפלאפון הושגה פריצת דרך במו"מ: בישיבה מיוחדת שכינס בר-דוד הגיעו הצדדים להבנות עקרוניות ולמתווה שיהוו בסיס להסכם. בימים האחרונים הפגינו עובדי חברת פלאפון נגד כוונת ההנהלה לפטר מאות עובדים, וזאת על רקע איחוד חברות הבת בקבוצת בזק שפלאפון ביניהם.

דבר העובדים בארץ ישראל

כל בוקר אצלך במייל אישור ההצטרפות מהווה הסכמה לתנאי השימוש באתר

לצד גיבוש מתווה מוסכם של פרישה והתייעלות, הוחלט לבטל את השימועים לכלל העובדים שזומנו להליך ערב החג, ולחזור מההחלטה על סגירת היחידה הארגונית שאליה משתייכים.

כחלק מההבנות שהושגו, בתיווכו של יו"ר ההסתדרות, ובניסיון למנוע פגיעה בשירות שניתן לציבור, הוסכם על מסגרת להמשך המשא ומתן בין הצדדים עד לחתימת ההסכם. ההבנות כוללות, בין היתר, מנגנון ליישוב חילוקי דעות, תוך התחייבות הדדית של הצדדים להימנע מצעדים חד-צדדיים. לפיכך ובהתאם לסיכום, יופסקו לאלתר הצעדים הארגוניים והעובדים ישובו לעבודה סדירה.

בישיבה לקחו חלק סמנכ"ל משאבי אנוש בחברת פלאפון צביקה אברמוביץ' ונציגי הנהלת החברה, ועד העובדים בראשות יחיאל שמן, יו"ר איגוד עובדי הסלולר האינטרנט וההייטק יקי חלוצי ופרופ' ירון זליכה.